E-post

**E-post** (inglise keeles *e-mail*) ehk **elektronpost** ehk **elektrooniline post** (kõnekeeles ka *meil*), on e-kirjade interneti teel edastamise ja vastuvõtmise süsteem. Kirjade saatmiseks kasutatakse SMTP-d ja vastuvõtmiseks POP3 ja IMAP-i.

## Ajalugu

### Eellugu
Enne e-posti loomist saadeti sõnumeid kirjade ja telegrammidena, hiljem ka teleksite ja faksidena.

### Algus
1960. aastate lõpus oli e-post üks esimesi ARPANet-i rakendusi. E-post ei olnud selles võrgus algselt ette nähtud, kuid hakkas levima kasutajate algatusel. See oli ARPANet-i rajajatele üllatuseks: veel 1967. aastal ütles Lawrence Roberts, et võrgu kasutajate vaheline sõnumite vahetamine ei ole teadusarvutite võrgu rajamisel tähtsaks motiiviks, kuid juba 1971. aastal ületas e-kirja-liikluse kogumaht Telneti ja failiedastusprotokolli (FTP) kaudu edastatud andmete mahu.

E-posti leiutaja on arvutitehnik Ray Tomlinson. Esimesed katsetused leidsid aset 1971. aastal ja 1971. aasta novembris või detsembris tulid kasutusele tema programmid (SNDMSG/READMAIL). Tomlinson, kes tegeles tollal erauurimisfirma BBN (Bolt, Beranek and Newman) juures Cambridge'is Massachusettsis ARPANet-i ülesehitamisega, ei mäleta enam täpselt, mis oli esimese sõnumi sisu, kuid tõenäoliselt oli see USA arvutiklaviatuuri rida "QWERTYUIOP".

Oluliseks teetähiseks e-posti ajaloos on 3. august 1984, kui tänase Karlsuhe tehnoloogiainstituudi professori Werner Zorni arvutisse jõudis e-kiri, kus CSNET-i töötaja Laura Breeden tervitas sakslaste liitumist CSNET-iga. See oli esimene USA-st Saksamaale saadetud e-kiri.

### Paralleelsed süsteemid
Rööbiti internetiga tekkisid 1980. aastate alguses enamikus võrkudes süsteemid, mille abil sai sõnumeid edasi anda. Nendes seas olid teatetahvlisüsteemid (BBS), X.25, Novell ja BTX. 1990. aastate keskel tõrjus interneti levik nad kõrvale. 1982. aastast pärineb RFC 822, mis esimesena teenindas tekstiteadete formaati ARPANetis. 

## E-posti teel tehtav turundus

### E-maili turunduse olemus, roll ja tähtsus turundusstrateegias
E-maili turundus on üks tõhusamaid ja kuluefektiivsemaid viise, kuidas ettevõtted saavad suhelda oma klientidega, suurendada müüki ja luua püsivat kliendilojaalsust. Saates personaliseeritud ja asjakohast sisu, saavad ettevõtted hoida oma brändi klientide tähelepanu keskpunktis ning pakkuda neile väärtust, mis vastab nende vajadustele ja ootustele. Lisaks võimaldab e-maili turundus jälgida kampaaniate tulemusi, kohandada strateegiaid ja optimeerida klientidega suhtlemist, et saavutada maksimaalne tulemus.

#### E-maili turunduse ajalugu
E-maili turunduse teekond algas 1960. aastatel, mil loodi esimesed sõnumivahetussüsteemid, mis panid aluse e-posti arengule. Aastal 1971 saatis Ray Tomlinson esimese e-kirja ja tutvustas "@" sümbolit, mis on tänaseni e-posti lahutamatu osa. Sellest ajast alates on e-maili turundus arenenud lihtsast suhtlusvahendist üheks olulisemaks digitaalse turunduse kanaliks, pakkudes ettevõtetele võimalust jõuda otse oma sihtrühmani ja hoida neid pidevalt kaasatud. 

Tänapäeval on e-maili turundus on digitaalne kommunikatsioonivahend, mis kasutab e-kirju, et jõuda sihtrühmadeni eesmärgiga suurendada bränditeadlikkust, edendada toodete ja teenuste müüki ning kasvatada kliendilojaalsust. See on otsene ja personaliseeritav turunduskanal, mis võimaldab ettevõtetel pakkuda individuaalset kogemust ja tugevdada kliendisuhteid.

See on asendamatu tööriist ettevõtetele, kes soovivad kasvatada oma kliendibaasi, suurendada brändilojaalsust ja saavutada pikaajalist edu kiiresti muutuvas digitaalses maailmas. Hästi läbimõeldud kampaaniad, mis keskenduvad personaliseerimisele ja sihtrühma vajadustele, muudavad selle turundusmeetodi heaks abimeheks igale ettevõttele.

##### E-maili turunduse eelised
E-maili turundusel on mitmeid olulisi eeliseid, mis teevad sellest tõhusa ja kuluefektiivse vahendi ettevõtetele. Esiteks on e-maili turunduse märgatavalt kõrgem ROI (investeeringu tasuvus), ulatudes keskmiselt 36:1-ni – iga investeeritud euro toob tagasi keskmiselt 36 eurot. Teiseks võimaldab e-maili turundus personaliseerida ja segmenteerida sisu vastavalt kliendi huvidele ja vajadustele, mis muudab sõnumid täpsemaks ja asjakohasemaks.

E-kirjade otsene mõju seisneb selles, et need jõuavad otse adressaadini, pakkudes suuremat tõenäosust, et sisu loetakse. Lisaks on e-mail universaalselt kättesaadav – e-kirju saab lugeda igal seadmel, kus on internetiühendus. Samuti on e-maili turundus üks soodsamaid turundusvahendeid, pakkudes häid võimalusi statistika kogumiseks ja analüüsimiseks, mis omakorda aitab paremini mõista klientide käitumist ja vajadusi. 

See on üks kõige tõhusamaid kanaleid, pakkudes kõrget konversioonimäära. Uuringud on näidanud, et keskmine e-kirja avamismäär jääb vahemikku 20-25%, mis ületab sageli sotsiaalmeedia postituste kaasamismäära . Näiteks kasutas ettevõte X segmenteeritud e-maili kampaaniat, mille tulemusel kasvas nende müügikäive 20% võrreldes sihtimata kampaaniaga. See näitab, kui oluline on õigesti sihtimine ja sõnumite kohandamine, et maksimeerida e-maili turunduse ROI-d ja tõhusust.

E-maili turundus täiendab ja toetab tõhusalt teisi digitaalseid kanaleid. Sotsiaalmeedia kaudu saab tuua kõige aktiivsemad fännid e-maili nimekirja, luues sellega otsesema ja privaatsema suhtluskanali. Samuti aitab e-mailide kaudu jagatud blogipostitused ja artiklid suurendada veebilehe liiklust, toetades SEO ja sisuturunduse strateegiaid. Lisaks võivad e-maili kampaaniad tugevdada reklaamide sõnumeid, pakkudes tarbijatele lisainfot toodete või teenuste kohta, mis omakorda tõstab reklaamide mõju ja tõhusust.

###### Sihtrühma määratlemine ja e-maili listi loomine
Kuigi tänapäeva tehnoloogia võimaldab meiliturundajatel saata massilisi e-kirju ja jälgida eesmärkide täitumise andmeid, võib mõnikord liiga üldine sihtimine viia ebaolulise e-kirjakampaaniani ja halvemal juhul võib saatja e-post märgistada rämpspostiks. 

E-posti turunduses on oluline määrata selge sihtrühm ja luua strateegia, mis toetab kampaania eesmärkide saavutamist. Hea strateegia algab kontaktibaasi loomisega, mis hõlmab õigete meetodite kasutamist, nagu kvaliteetsete liitumisankeetide loomine ja pakkumiste tegemine, et motiveerida kliente oma e-posti aadresse jagama. Lisaks on oluline kasutada segmentatsiooni ja personaliseerimist, mis aitavad kohandada turunduslikku lähenemist vastavalt adressaatide vajadustele ja ootustele. 

Meililisti loomiseks on tarvis klient saama meililistiga liituma. Seda saab ta teha läbi liitumisankeedi. Lisa veebilehele võimalikult palju, aga samas maitsekalt ankeete, kus klient saaks liituda sinu meililistiga. Ankeete võib lisada näiteks järgmiselt:

* Pop-up vorm
* Blogipostituse / artikli lõpus
* Tellimuse kinnitamise lehel
* Kontakti lehel 
* “Meist” lehel
* Persoona loomine ja sisu isikupärastamine 

Persoonade loomine tähendab ettevõtte tüüpiliste klientide kirjeldamist nende demograafiliste, psühholoogiliste ja käitumuslike omaduste põhjal. Persoona loomine aitab luua asjakohast ja kõnetavat sisu, mis vastab adressaatide huvidele ja probleemidele. Nii on suurem tõenäosus, et e-maili kampaania täidab oma eesmärki. 

###### Eesmärkide seadmine ja tulemuste mõõtmine
Eduka e-posti kampaania üks olulisemaid aspekte on selgete ja mõõdetavate eesmärkide seadmine, mis hõlmavad avamismäärade, klikkimismäärade ja konversioonide jälgimist. Näiteks keskendutakse avamismäära parandamiseks atraktiivsete ja asjakohaste teemaridade loomisele, samas kui klikkimismäära tõstmiseks kasutatakse veenvaid üleskutseid tegevusele kutsuvaid linke (CTA). Kampaania edukust hinnatakse kogutud andmete põhjal ning tulemusi optimeeritakse jooksvalt. 

###### Segmentatsioon ja personaliseerimine
Segmentatsioon hõlmab sihtrühma jagamist väiksemateks gruppideks, mis põhinevad ühisel omadusel, nagu huvid, käitumine või demograafilised tunnused. Personaliseerimine tähendab kliendile isiklikku lähenemist, kasutades tema nime, sünnipäeva või personaalseid soovitusi. Koos personaliseerimisega võimaldab see strateegia luua sisu, mis suurendab klientide kaasatust ja konversioonimäära. Näiteks saavad e-kirja saajad personaliseeritud soovitusi, mis põhinevad nende varasematel ostudel või saavad unikaalseid pakkumisi, mis vastavad nende vajadustele. Personaliseerimine suurendab tõenäosust, et e-kiri avatakse ja selle sisu motiveerib adressaati soovitud tegevust (nt ostu sooritama) tegema. See aitab tugevdada kliendi ja ettevõtte vahelist suhet, suurendades lojaalsust ja kaasatust. Kuidas kasutada segmentatsiooni ja personaliseerimist emaili turunduses. 

###### Praktilised tööriistad, parimad praktikad ja platvormid e-maili turunduses
Efektiivse e-kirja koostamisel on oluline nii haarav pealkiri kui ka hästi struktureeritud sisu. Hea pealkiri on lugeja värav kogu kirjale – see peaks olema lühike, tabav ja keskenduma ühele aspektile. Tihti tõmbavad tähelepanu numbrid või statistika, kuid liigsete hüüumärkide ja emotikonide kasutamist tuleks vältida.

E-kirja sisu peaks olema selge, hästi organiseeritud ja visuaalselt meeldiv, rõhutades klikitavat üleskutset (CTA), mis suunab lugejat tegutsema. Tõhusad CTA-d, nagu "Vaata lähemalt" või "Osta kohe," on lühikesed ja selged. Ühes e-kirjas piisab tavaliselt ühest kuni kahest CTA-st, et säilitada selgus ja vältida segadust.

###### Kampaaniate tüübid
E-posti turunduse kampaaniaid on mitmeid, kõige enam leiavad kasutust näiteks uudiskirjad, reklaamkirjad, tervituskirjad, hooajalised kampaaniad, õnnitluskirjad ja tagasisidekampaaniad. Igal kampaanial on oma eesmärk ning aeg, millal seda kasutada. 

Tervituskirjad – need on mõeldud uutele klientidele või lojaalsusprogrammiga liitujatele. Eesmärk on luua esimene positiivne mulje ning tutvustada ettevõtte väärtusi ja pakkumisi.

Uudiskirjad – need on üheks oluliseks tööriistaks e-posti turunduses on uudiskiri, mida saadetakse registreeritud klientidele tavaliselt HTML-formaadis. Uudiskirjad on tänapäeval odav, populaarne ja tõhus turundusvahend. 

Reklaamkirjad – keskenduvad konkreetsete toodete või teenuste tutvustamisele. Eesmärk on köita kliendi tähelepanu ning motiveerida teda tegutsema. CTA abil saab juhtida kliendi sooritama ostu. Lojaalsetele klientidele võib reklaamkirjale lisada sooduskampaania koodi. 

Hooajalised kampaaniad – ettevõtte uudiseid ning tooteid tutvustav kiri vastavalt hooajale. Seda tüüpi võib rakendada nii erinevatel aastaaegadel, kui ka pühadel (jõulud, Halloween, naistepäev jne.) Kirja eesmärk on teavitada klienti hooajale vastavatest toodetest või teenustest. Kirjale lisatud CTA suunab klienti järgmise sammuna veebilehele tegutsema. 

Õnnitluskirjad – kiri saadetakse kliendile tema sünnipäeva või tähtpäeva puhul. Kirja eesmärk on luua usaldusväärne ja personaalne suhe kliendi ja ettevõtte vahel ning hoida ennast kliendil meeles. Tihti lisatakse kirjale ka sooduskood, mis motiveerib klienti ostu sooritama. 

Tagasiside ja arvustus kampaania – kirjadega palutakse kliendil jagada arvustusi või tagasisidet pärast ostu või teenuse kasutamist, aidates parandada usaldusväärsust ja kliendikogemust. Vastuste saamine on efektiivsem, kui kirjale on lisatud sooduskood või kingitus tänamaks klienti, et ta on võtnud aja jagada enda tagasisidet. 

###### Tutvustus peamistest e-posti turunduse platvormidest
E-maili turunduse jaoks on loodud mitmeid platvorme. Need lihtsustavad protsesse ja aitavad luua professionaalseid, sihitud kampaaniaid, mis suurendavad kaasatust ja parandavad kampaaniate kvaliteeti. Sellistel platvormidel on ka võimalik luua ja kujundada atraktiivseid ja efektiivseid e-kirju. Paljud platvormid on teinud mallid, mille järgi kasutaja saab lihtsalt ja kiirelt luua endale sobiva e-maili. 
Peamised platvormid e-maili turunduses on:

* **Mailchimp** – kasutajasõbralik ja algajatele sobiv
* **Klaviyo** – spetsialiseerunud e-kaubandusele
* **HubSpot** – terviklik CRM-lahendus
* **Smaily** – intuitiivne ja paindlik platvorm
* **MailerLite** – fookus kasutusmugavusel ja taskukohasusel
* **Campaign Monitor** – paindlike disainivõimaluste ja põhjaliku analüütikaga
* **Constant Contact** – suunatud väikestele ja keskmise suurusega ettevõtetele

###### E-maili turunduse parimad praktikad
E-maili turunduse tõhususe tagamiseks on oluline järgida parimaid praktikaid. Soovituslik on automatiseerida e-kirjade saatmine, et vähendada vigade riski ja säästa aega, kasutades selleks sobivaid platvorme. Analüüsil on samuti oluline osa – e-maili kampaania tulemusi tuleks pidevalt jälgida ja analüüsida ning teha nende baasilt vastavalt kohandusi. 

Enne saatmist tuleks oma e-kirju testida, et veenduda nende sobivuses erinevates postkastides ja seadmetes. Kirjade sisu peaks hoidma lihtsana ja kergesti sirvitavana, soovitatav on kasutada tabavaid, teemakohaseid pealkirju, vältides rämpsposti tunnuseid, nagu läbivaid suuri tähti, liigseid hüüumärke ja manuseid. Klientide aktiivsemaks muutmiseks oleks kasulik lisada kirjadesse selged üleskutsed (CTA-d), mis suunavad teda soovitud tegevusele (näiteks e-poes ostu sooritama).

###### Olulised mõõdikud e-maili turunduses
E-maili turunduse edukust määratlevad mitmed kõrvaldatavad ja jälgitavad mõõdikud. Peamiseks edukuse näidikuks peetakse avamismäära (*open rate*), et hinnata oma turundussõnumite jõudmist inimesteni. See näitab, kui suur protsent saajatest avas saadetud e-kirja. Hea avamismäär on tavaliselt 20-25%, kuid see võib sõltuda valdkonnast ja sihtrühma harjumustest. Teiseks peamiseks mõõdikuks peetakse klikkimismäära (*click rate*), mida peavad kõige kasulikumaks näitajaks enam kui 70% digiturundajatest kampaaniate edukuse hindamisel . See näitab, mitu protsenti avanutest klikkisid e-kirjas sisalduvatele linkidele. Veel on konversioonimäär, mis näitab, kui palju adressaate teostas soovitud tegevuse (nt ost, registreerimine). Jälgitakse ka loobumisprotsenti (*unsubscribe rate*) – see näitab, mitu saajat otsustas end e-maili nimekirjast eemaldada, seejuures madal loobumisprotsent (<1%) viitab hästi sihitud kampaaniale.

Klõpsamiste arv näitab vaid seda, kui mitu inimest on lingil või CTA nupul vajutanud, samas kui avamise määr mõõdab ainult kirja teema lahtri edukust. Parim ülevaade kasutajate huvist ja kaasatusest saadakse, kui võrrelda klõpsamiste arvu avamistega. Kui klõpsamiste ja avamiste suhe on väike, annab see märku, et kirja saajad ei leidnud piisavat põhjust, et linkidele või CTA-nuppudele vajutada. 

## Vaata ka
* E-kiri
* E-kaart
* FidoNet – üks BBS-e
* Post
* uucp

## Viited

## Välislingid
* Kui palju e-postiaadresse ühel ettevõttel vaja on ja kuidas neid hallata?, veebimajutus.ee, 21. detsember 2016